Her slår dørvakten med albuen
VG har snakket med et vitne som så voldshendelsen utenfor utestedet Dr. Jekylls Pub i Oslo ved 00-tiden natt til søndag denne helgen.Vitnet hadde ikke sett foranledningen til krangelen mellom mannen og vaktene. - Plutselig gikk tre vakter på han og la i han i bakken. Vitnet fanget opp episoden på mobilvideo fra han ble lagt i bakken.Som det tydelig fremgår av videoen så ligger mannen i bakken med tre vektere over seg. Ved to anledninger slår en av dørvaktene han kraftig mot nesen med albuen mens han ligger fastklemt på bakken. - Jeg hørte nesa knakk og det kom masse blod ut, sier vitnet. Det er ikke mulig å høre hva som blir sagt på videoen under basketaket, men vitnet forteller at fornærmede skal ha ropt på hjelp gjentatte ganger. - Prøvde mannen å forsvare seg? - Nei, jeg skjønner ikke hvorfor dørvakten slo han. Han lå jo fast på bakken uten mulighet for å røre på seg. Han var helt hjelpeløs, sier vitnet. Politiet kom til stedet etter fem minutter. I følge politiadvokat Andreas Strand ble tre ordensvakter anmeldt for voldsbruk på stedet. - Politiet foretok en rekke vitneavhør på stedet for å finne ut om vaktene opptrådte innenfor eller utenfor det regelverket tillater av maktutfoldelse, sier Strand. - Hva har vekterne forklart om bruken av vold under basketaket? - Det ble avgitt korte forklaringer på stedet og det var ikke enighet mellom partene. Det er ikke fortatt avhør av fornærmede eller de anmeldte vaktene ennå, sier han - Vi har vitneutsagn på at fornærmede skal ha fått brukket nesen under pågripelsen. Stemmer det? - Vi vet ennå ikke hvilke skader han har fått. Dersom det er et nesebrudd er det i så fall legemsbeskadigelse. Det kan forsvares ut fra nødverge, men hvorvidt det foreligger en nødvergesituasjon her er for tidlig å ta stilling til, sier han. Strand presiserer at ordensvakter har akkurat den samme rett til maktutøvelse som vanlige mennesker. Derfor er det viktig å se på vitneforklaringene, sier han.Bistandsadvokat og tidligere politijurist Sjak R. Haaheim reagerer sterkt når VG viser ham videoen fra konfrontasjonen utenfor utestedet natt til lørdag. - Dette er ikke lett å bortforklare. Selv om gjesten har vært voldelig på vei ut, ligger han nede. Da må de finne seg i verbal trakassering. Man ser albuer og slag mot ansiktet, og det er straffbart. Det kan utløse både straff for legemsbeskadigelse og erstatningsansvar, sier Haaheim. - Bevisste slag mot ansiktet til en som ligger nede er alvorlig. Selvfølgelig er det bøller på byen, men dørvaktenes rolle er å pasifisere dem og ventet til politiet kommer. Det er stort potensialet for skade når man slår noen som ligger på bakken. Dette er neppe forenlig med rollen som vakt, sier Haaheim.I rapporten til sjefene sine nevner ikke ordensvaktene ved Dr. Jekylls Pub noe om sin egen voldsbruk over gjesten. - De skriver i rapporten at gjesten slo seg krakilsk og ble bedt om å forlate serveringsstedet. Det gikk greit, helt til de kom utenfor. Da ble det munnhuggeri. Gjesten ville inn. Det endte med at ordensvaktene la ham i bakken og i jern, og ringte politiet, sier konserndirektør Øivind Larstorp i Resthon AS, som er eier Dr. Jekylls. Resthon AS eies av milliardæren og eiendomsbaronen Olav Thon gjennom hans selskap Thon Hotels AS. Det eies igjen av Thon Holding AS, som eies av Thon Gruppen AS. - VG får opplyst fra øyenvitner på stedet at vaktene slo gjesten. Dette blir også underbygget av en video. Hevder vaktene at dette er uriktig? - Det eneste som står i rapporten om bruk av makt er knuffing. Gjesten som slo seg krakilsk var stor og kraftig, og dørvaktene sier de var bekymret for sin egen sikkerhet, sier Larstorp. - Hva er din reaksjon hvis vaktene brukte vold mot en som lå nede? - I så fall er det brudd på reglementet. Vi har profesjonelle vakter som er godkjent av politiet. En dørvakt som bryter reglene vil bli tatt ut av tjeneste med en gang, sier Øivind Larstorp. Han hadde i går kveld ikke anledning til å se mobilvideoen av basketaket.
Her får bargjesten to kraftige albueslag i ansiktet av en vakt mens han ligger fastklemt på asfalten.